ଭୁବନେଶ୍ୱର, ସେପ୍ଟେମ୍ବର ୫(ଲୋକାଲ ୱାୟାର): ଓଡ଼ିଶାରେ ବିଜେପି ସରକାରୀ ଗଢ଼ିବା ଆଉ ବେଶୀ ଦୂର ନୁହେଁ ବୋଲି ଶନିବାର ଦଳର ରାଷ୍ଟ୍ରୀୟ ସଭାପତି ଭିଡିଓ କନଫରେନ୍ସିଂ ଯୋଗେ ଓଡ଼ିଶାର ବିଜେପି ରାଜ୍ୟ କାର୍ଯ୍ୟକାରିଣୀକୁ ଉଦବୋଧନ ଅବସରରେ କହିଛନ୍ତି ।
ସେ କହିଛନ୍ତି, ୨୦୧୪ ବିଧାନସଭା ଭୋଟରେ ବିଜେପି ଓଡ଼ିଶାରେ ୧୮% ଭୋଟ ପାଇଥିଲା ବେଳେ ୨୦୧୯ରେ ଏହା ୩୨%କୁ ବୃଦ୍ଧି ପାଇଥିଲା ।
ରାଜ୍ୟରେ ଏହି ପ୍ରତିଶତ ୫୦%କୁ ବୃଦ୍ଧି କରିବା ଆମ ଲକ୍ଷ୍ୟ । ଗତ ଲୋକସଭା ଭୋଟରେ ଆମେ ପ୍ରାୟ ୧ କୋଟି ଭୋଟ ପାଇବା ସନ୍ତୋଷଜନକ ।
କରୋନା ମହାମାରୀ ସମୟରେ ବିଗତ କେଇ ମାସ ମଧ୍ୟରେ ବିଜେପି କର୍ମୀମାନେ ରାଜ୍ୟରେ ୭ ଲକ୍ଷ ରେସନ କିଟ୍, ୬୦ ହଜାର ସାନିଟାଇଜର ଏବଂ ସାଢ଼େ ୫ ଲକ୍ଷ ମାସ୍କ ଓ ଖାଦ୍ୟ ପ୍ୟାକେଟ ବାଣ୍ଟିପାରିଥିବା ଶ୍ର୍ରୀ ନଡ୍ଡା କହିଥିଲେ ।
ରାଜ୍ୟର ବିଜେଡି ସରକାରଙ୍କ କାର୍ଯ୍ୟକଳାପରେ ଅସନ୍ତୋଷ ପ୍ରକାଶ କରି ଶ୍ରୀ ନଡ୍ଡା କହିଥିଲେ, ଓଡ଼ିଶାରେ ଆୟୁଷ୍ମାନ ଭାରତ ଯୋଜନା କାର୍ଯ୍ୟକାରୀ ନ ହେବା ଦୁଃଖଦାୟକ ।
ଏହି ଯୋଜନାରେ ଥିବା ୫ ଲକ୍ଷ ଟଙ୍କାର ସ୍ୱାସ୍ଥ୍ୟ ବୀମା ସୁବିଧା ରାଜ୍ୟର ୨.୪ କୋଟି ଲୋକ ପାଇପାରିଥାନ୍ତେ । ରାଜ୍ୟର ଗରିବ ଓ ଜରୁରି ଥିବା ଲୋକଙ୍କ ପାଇଁ ପ୍ରଧାନମନ୍ତ୍ରୀଙ୍କ ଏହି ଯୋଜନାକୁ କାର୍ଯ୍ୟକାରୀ କରିବାକୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଶ୍ରୀ ନଡ୍ଡା ଅନୁରୋଧ କରିଥିଲେ ।
କିନ୍ତୁ ଏବେ ଭୁବନେଶ୍ୱର ଏମସ୍ ରେ ରାଜ୍ୟବାସୀଙ୍କୁ ଏହି ସୁବିଧା ମିଳିପାରୁଛି । ଏହାର ଶ୍ରେୟ ପୂର୍ବତନ ପ୍ରଧାନମନ୍ତ୍ରୀ ଅଟଳ ବିହାରୀ ବାଜପେୟୀ ଓ ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କୁ ଯାଉଛି ।
ଶ୍ରୀ ନଡ୍ଡା ନିଜ ଉଦବୋଧରେ କରୋନା ମହାମାରୀକୁ କାବୁ କରିବାକୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ ସଫଳତା ନେଇ କହିଥିଲେ ।
ମାହାମାରୀ ସମୟରେ ଲୋକଙ୍କ ଜୀବନ ଜୀବିକା ଯେପରି ପ୍ରଭାବିତ ନହେବ ଏବଂ ଦେଶର ଅର୍ଥନୀତିକୁ ସୁଦୃଢ଼ କରିବାକୁ ପ୍ରଧାନମନ୍ତ୍ରୀ ଘୋଷଣା କରିଥିବା 'ଆତ୍ମନିର୍ଭର ପ୍ୟାକେଜ୍' ସହ ବିଭିନ୍ନ ଅଥେନୈତିକ ପ୍ୟାକେଜ ପ୍ରସଙ୍ଗ ସେ ଉଲ୍ଲେଖ କରିଥିଲେ ।
ଲକ୍ ଡାଉନ ଅବଧି ପରେ ରାସ୍ତା ପାଶ୍ୱର୍ ଉଠା ଦୋକାନୀମାନଙ୍କୁ ନିଜ ବ୍ୟବସାୟ ଆରମ୍ଭ କରିବାକୁ ୧୦ ହଜାର ଟଙ୍କା ଋଣ ଦିଆଯାଉଛି ।
ଘରକୁ ଫେରିଥିବା ପ୍ରବାସୀମାନଙ୍କୁ ରୋଜଗାର ସୁଯୋଗ ଦେବାକୁ ଅନେକ ଯୋଜନା କାର୍ଯ୍ୟକାରୀ କରାଯାଉଥିବା ଶ୍ରୀ ନଡ୍ଡା କହିଥିଲେ ।
ନିକଟରେ ଘୋଷଣା କରାଯାଇଥିବା ନୂତନ ଜାତୀୟ ଶିକ୍ଷା ନୀତି ସମ୍ପର୍କରେ ସମସ୍ତଙ୍କୁ ଅବଗତ କରାଇବାକୁ ଶ୍ରୀ ନଡ୍ଡା ଦଳୀୟ କର୍ମୀମାନଙ୍କୁ ଆହ୍ୱାନ ଦେଇଥିଲେ ।
